KOMISIJOS REGLAMENTAS (EB) Nr. 1278/2007
2007 m. spalio 29 d.
iš dalies keičiantis Reglamentą (EB) Nr. 318/2007, nustatantį gyvūnų sveikatos reikalavimus tam tikriems į Bendriją įvežamiems paukščiams ir jų karantino sąlygas
(Tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1991 m. liepos 15 d. Tarybos direktyvą 91/496/EEB, nustatančią gyvūnų, įvežamų į Bendriją iš trečiųjų šalių, veterinarinio patikrinimo organizavimo principus ir iš dalies pakeičiančią Direktyvas 89/662/EEB, 90/425/EEB ir 90/675/EEB (1), ypač į jos 10 straipsnio 3 dalies antrą pastraipą ir 10 straipsnio 4 dalies pirmą pastraipą,
atsižvelgdama į 1992 m. liepos 13 d. Tarybos direktyvą 92/65/EEB, nustatančią gyvūnų sveikatos reikalavimus, reglamentuojančius prekybą Bendrijoje gyvūnais, sperma, kiaušialąstėmis bei embrionais, kuriems netaikomi gyvūnų sveikatos reikalavimai, nustatyti specialiose Bendrijos taisyklėse, nurodytose Direktyvos 90/425/EEB A priedo I dalyje, bei jų importą į Bendriją (2), ypač į jos 18 straipsnio 1 dalies ketvirtą įtrauką,
kadangi:
(1)
Komisijos reglamente (EB) Nr. 318/2007 (3) nustatyti gyvūnų sveikatos reikalavimai tam tikriems į Bendriją įvežamiems paukščiams, išskyrus naminius paukščius, ir tiems paukščiams po importo taikomas karantino sąlygas.
(2)
Reikėtų aiškiai pabrėžti, kad pagal Reglamentą (EB) Nr. 318/2007 leidžiama importuoti tik nelaisvėje išvestus paukščius. Siekiant aiškumo, taip pat reikėtų aiškiai pabrėžti, kad pagal Reglamentą (EB) Nr. 318/2007 į Bendriją galima importuoti tik tuos paukščius, kurie buvo išvesti patvirtintose veisimo įmonėse.
(3)
Importavus tie paukščiai turėtų būti pervežti tiesiai į patvirtintą karantino patalpą ar centrą valstybėje narėje, kur turi būti laikomi tol, kol bus patvirtinta, kad jie neserga paukščių gripu ar nėra užsikrėtę Niukaslio ligos virusu.
(4)
Reglamente (EB) Nr. 318/2007 nustatyta, kad jeigu patvirtintoje karantino patalpoje arba patvirtinto karantino centro skyriuje įtariamas paukščių gripas arba Niukaslio liga, visi karantino patalpoje arba karantino centro skyriuje laikomi paukščiai turi būti papjaunami ir sunaikinami dar negavus įtarimo patvirtinimo laboratoriniais tyrimais.
(5)
Tačiau kadangi tie paukščiai, kurie įtariami užsikrėtę paukščių gripu arba Niukaslio liga, laikomi patvirtintoje karantino patalpoje arba patvirtinto karantino centro skyriuje, nėra pavojaus, kad liga plis toliau.
(6)
Todėl reikėtų palaukti, kol įtarimas bus patvirtintas, kad būtų galima atmesti bet kokią kitą ligos simptomų priežastį prieš pradedant pjauti ir naikinti paukščius užkrėstose patalpose.
(7)
Reglamento (EB) Nr. 318/2007 V priede pateiktas valstybių narių kompetentingų institucijų patvirtintų karantino patalpų ir centrų, kuriais naudojamasi importuojant tam tikrus paukščius, išskyrus naminius, sąrašas. Austrija, Čekijos Respublika, Danija, Vokietija, Ispanija ir Jungtinė Karalystė persvarstė ir atsiuntė atnaujintą patvirtintų karantino patalpų ir centrų sąrašą Komisijai. Todėl Reglamento (EB) Nr. 318/2007 V priede pateiktas patvirtintų karantino patalpų ir centrų sąrašas turėtų būti atitinkamai iš dalies pakeistas.
(8)
Todėl reikėtų atitinkamai iš dalies pakeisti Reglamentą (EB) Nr. 318/2007.
(9)
Šiame reglamente nustatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamentas (EB) Nr. 318/2007 iš dalies keičiamas taip:
1)
4 straipsnio įžanginis sakinys pakeičiamas taip:
„Patvirtintos veisimo įmonės atitinka toliau išdėstytus reikalavimus:“;
2)
5 straipsnis iš dalies keičiamas taip:
a)
įžanginis sakinys pakeičiamas taip:
„Paukščius leidžiama importuoti, jei jie atitinka toliau išdėstytus reikalavimus:“;
b)
po b punkto įterpiamas šis punktas:
„ba)
paukščiai atvežti iš patvirtintų veisimo įmonių, atitinkančių 4 straipsnyje išdėstytus reikalavimus;“;
3)
13 straipsnis pakeičiamas taip:
„13 straipsnis
Veiksmai patvirtintoje karantino patalpoje arba centre kilus įtarimui dėl ligos
1. Jei karantino metu patvirtintoje karantino patalpoje kyla įtarimas, kad vienas ar daugiau paukščių ir (arba) kontrolinių paukščių užsikrėtę paukščių gripu ar Niukaslio liga, imamasi tokių priemonių:
a)
kompetentinga institucija patvirtintai karantino patalpai skiria oficialią priežiūrą;
b)
kaip nustatyta VI priedo 2 punkte, virusologiniam tyrimui imami tokių paukščių ir kontrolinių paukščių mėginiai ir atitinkamai atliekamas tyrimas;
c)
į patvirtintą karantino patalpą paukščiai neįvežami ir neišvežami, kol nebus atšauktas įtarimas.
2. Jei paukščių gripo ar Niukaslio ligos įtarimas užkrėstoje patvirtintoje karantino patalpoje patvirtinamas, kaip nurodyta 1 dalyje, imamasi tokių priemonių:
a)
visi paukščiai ir kontroliniai paukščiai, esantys karantino patalpoje, papjaunami ir sunaikinami;
b)
patvirtinta karantino patalpa išvaloma ir dezinfekuojama;
c)
visiškai išvalius ir dezinfekavus, paukščiai į patvirtintą karantino patalpą neįleidžiami 21 dieną.
3. Jei karantino metu patvirtintame karantino centre kyla įtarimas, kad vienas ar daugiau paukščių ir (arba) kontrolinių paukščių karantino centro skyriuje yra užsikrėtę paukščių gripu ar Niukaslio liga, imamasi tokių priemonių:
a)
kompetentinga institucija patvirtintam karantino centrui skiria oficialią priežiūrą;
b)
kaip nustatyta VI priedo 2 punkte, virusologiniam tyrimui imami tokių paukščių ir kontrolinių paukščių mėginiai ir atitinkamai atliekamas tyrimas;
c)
į patvirtintą karantino centrą paukščiai neįvežami ir neišvežami kol nebus atšauktas įtarimas.
4. Jei paukščių gripo ar Niukaslio ligos įtarimas užkrėstame patvirtinto karantino centro skyriuje patvirtinamas, kaip nurodyta 3 dalyje, imamasi tokių priemonių:
a)
visi paukščiai ir kontroliniai paukščiai, laikomi užkrėstame patvirtinto karantino centro skyriuje, papjaunami ir sunaikinami;
b)
toks skyrius išvalomas ir dezinfekuojamas;
c)
imami tokie mėginiai:
i)
jei naudojami kontroliniai paukščiai, visiškai išvalius ir dezinfekavus patalpas, bet ne anksčiau kaip po 21 dienos, serologiniams tyrimams, kaip nustatyta VI priede, turi būti imami mėginiai iš kituose karantino skyriuose laikomų kontrolinių paukščių, arba
ii)
jei nenaudojami kontroliniai paukščiai, visiškai išvalius ir dezinfekavus patalpas, per 7-15 dienų virusologiniams tyrimams, kaip nustatyta VI priedo 2 punkte, turi būti imami paukščių, esančių kituose karantino skyriuose, mėginiai;
d)
paukščiai neišleidžiami iš patvirtinto karantino centro tol, kol c punkte nurodytų mėginių tyrimo rezultatai bus neigiami.
5. Valstybės narės informuoja Komisiją apie visas priemones, kurių imtasi pagal šį straipsnį.“;
4)
14 straipsnio 1 dalies pirma pastraipa pakeičiama taip:
„1. Jei karantino metu nustatoma, kad vienas ar daugiau paukščių ir (arba) kontrolinių paukščių užsikrėtę mažo patogeniškumo paukščių gripu (MPPG) ar Niukaslio liga, kompetentinga institucija, remdamasi rizikos vertinimu, gali leisti nukrypti nuo 13 straipsnio 2 dalies a punkte ir 4 dalies a punkte nustatytų priemonių, jei tokios nukrypti leidžiančios nuostatos nekelia grėsmės ligos kontrolei (toliau - nukrypti leidžianti nuostata).“;
5)
V priedas pakeičiamas šio reglamento priedu.
2 straipsnis
Šis reglamentas įsigalioja dvidešimtą dieną nuo jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2007 m. spalio 29 d.